10. člen

(1) Predlagatelj mora oddati vsaj tri izvode delovnega predloga učbenika s podpisi recenzentov. Vsaj eden od treh izvodov mora biti v barvah. Če je učbenik za razred ali letnik sestavljen iz več delov, mora predlagatelj hkrati predložiti vse dele.

(2) Pri delovnem predlogu e-učbenika mora predlagatelj oddati vsaj tri uporabniška imena za dostop, izvod na ustreznem nosilcu in izjavo predlagatelja o istovetnosti delovnega predloga e-učbenika na dan oddaje vloge.

(3) Predlagatelj mora predložiti še:

1. obrazec za prijavo predloga učbenika v potrditev, ki vsebuje izjavo o ustreznosti iz sedme alineje prvega odstavka 3. člena tega pravilnika, ter izjavo založnika in avtorja ali avtorjev o materialnih avtorskih pravicah do učbenika. Za uvožene učbenike predlagatelj priloži izjavo tujega založnika ali ekskluzivnega uvoznika, če je znan slovenski zastopnik, pa njegovo izjavo;

2. recenzentske ocene delovnega predloga učbenika na predpisanem obrazcu, in sicer:

– o skladnosti s sodobnimi spoznanji stroke oziroma strok, ki opredeljujejo predmet oziroma področje,

– o metodično-didaktični ustreznosti,

– o razvojnopsihološki ustreznosti.

(4) Predloženi učbenik mora biti dopolnjen in popravljen v skladu s pripombami in priporočili recenzentov.

11. člen

(1) Recenzent, ki poda oceno o skladnosti učbenika s sodobnimi spoznanji stroke oziroma strok, ki opredeljujejo predmet oziroma poklicno področje ustrezne smeri, mora biti strokovnjak z znanstvenim naslovom za določen predmet, predmetno ali strokovno področje oziroma z najvišjo možno stopnjo izobrazbe, ki jo je v Republiki Sloveniji na določenem področju mogoče pridobiti.

(2) Recenzent, ki poda oceno o metodično-didaktični ustreznosti, mora biti vzgojitelj, učitelj, predavatelj višje strokovne šole, učitelj praktičnega pouka ali strokovnjak z znanstvenim naslovom za področje metodike in didaktike.

(3) Recenzent, ki poda oceno o razvojno psihološki ustreznosti, mora biti strokovnjak s področja razvojne psihologije.

(4) Recenzent, ki obravnava posamezni učbenik, ne sme biti avtor ali soavtor učbenika oziroma svetovalec pri pripravi učbenika, ki ga recenzira.

(5) Stroške recenzij krije predlagatelj. Ob izidu potrjenega učbenika predlagatelj objavi vsaj eno recenzijo učbenika na svoji spletni strani oziroma na platnicah učbenika.